ประกันสังคม ห่วงใยผู้ประกันตนเจ็บป่วยโรคหน้าร้อน  แจงสิทธิประกันสังคมพร้อมดูแลรักษาพยาบาลผู้ประกันตนกรณีเจ็บป่วย
นายบุญสงค์ ทัพชัยยุทธ์ เลขาธิการสำนักงานประกันสังคม กล่าวว่า จากสภาวะอากาศร้อนมีโรคอันตรายที่เกิดในฤดูร้อน เช่น อุจจาระร่วงเฉียบพลัน อาหารเป็นพิษ โรคบิด ไข้ไทฟอยด์ อหิวาตกโรค และโรคพิษสุนัขบ้า จึงขอเตือนผู้ประกันตนระมัดระวังรักษาสุขภาพให้แข็งแรง หากเกิดเจ็บป่วยสามารถเข้ารับการรักษาพยาบาลในโรงพยาบาลที่ผู้ประกันตนเลือกไว้ โดยไม่เสียค่าใช้จ่าย แต่หากเจ็บป่วยฉุกเฉินสามารถเข้ารับการรักษาในโรงพยาบาลที่อยู่ใกล้ที่สุด หลังจากนั้นญาติหรือผู้ที่เกี่ยวข้อง ต้องรีบแจ้งให้โรงพยาบาลที่ผู้ประกันตนเลือกไว้ทราบโดยด่วน เพื่อรับตัวไปรักษาต่อและรับผิดชอบค่าใช้จ่ายในการรักษาพยาบาล ซึ่งสำนักงานประกันสังคมจะรับผิดชอบค่าใช้จ่ายที่เกิดขึ้นใน 3 วันแรก (72 ชั่วโมง) ตามหลักเกณฑ์ และอัตราที่กำหนด กรณีผู้ประกันตนที่สำรองจ่ายค่ารักษาไปก่อนสามารถเบิกคืนจากสำนักงานประกันสังคมได้ โดยนำหลักฐานมายื่นคำขอรับประโยชน์ทดแทน (สปส.2-01) พร้อมใบรับรองแพทย์, ใบเสร็จรับเงิน และสำเนาสมุดบัญชีเงินฝากธนาคารหน้าแรกที่มีชื่อผู้ประกันตน ยื่นได้ขอรับเงินคืนได้ที่สำนักงานประกันสังคมจังหวัด/สาขาใกล้บ้าน หากมีข้อสงสัยสอบถามผ่านสายด่วนประกันสังคม 1506 กด 1 ตลอด 24 ชั่วโมง